钦定古今图书集成/方舆汇编/职方典/第1157卷 > 《襄阳歌》前人
## 钦定古今图书集成/方舆汇编/职方典/第1157卷 > 《襄阳歌》前人

“落日欲没岘山西，倒著接䍦花下迷。襄阳小儿齐拍
手，拦街争唱白铜鞮。傍人借问笑何事，笑杀山公醉
似泥。”鸬鹚杓，鹦鹉杯，百年三万六千日，一日须倾三
百杯。遥看汉水鸭头绿，恰似葡萄初酦醅。此江若变
作春酒，垒曲便筑糟丘台。千金骏马换小妾，笑坐雕
鞍歌《落梅》。车傍侧挂一壶酒，凤笙龙管行相催。咸阳
市上叹黄犬，何如月下倾金罍。君不见晋朝羊公一
片石，龟头剥落生莓苔。泪亦不能为之堕，心亦不能
为之哀。清风明月不用一钱买，玉山自倒非人推。舒
州杓，力士铛，李白与尔同死生。襄王云雨今何在，江
水东流猿夜声。